เรื่องของหุ้น SCBลูบคมตลาดทุน
ธนาคารไทยพาณิชย์ หรือ SCB มีประเด็นที่ต้องติดตาม 2 เรื่อง
7 มิ.ย. 2559

ธนะชัย ณ นคร
 
ธนาคารไทยพาณิชย์ หรือ SCB มีประเด็นที่ต้องติดตาม 2 เรื่อง
เรื่องแรก คุณญนน์ โภคทรัพย์ ลาออกจากตำแหน่ง กรรมการผู้จัดการใหญ่ มีผลวันที่ 12 ก.ค.นี้
อีกเรื่องคือ การขายหุ้นของ บมจ.ไทยพาณิชย์ประกันชีวิต ที่ SCB ถือหุ้นอยู่กว่า 99.5%
ในส่วนประเด็นคุณญนน์ ลาออก มีคำถามตามมาทันทีว่า เกิดอะไรขึ้น? เพราะส่วนใหญ่ก็อาจไม่ค่อยเชื่อกับเหตุผลที่ถูกระบุไว้ในหนังสือลาออก
ล่าสุด วานนี้มีงานสัมมนา SCB SME SUCCESS ปี 6 # โตอย่างสตรอง จัดโดย SCB
เดิมนั้น คุณญนน์ จะต้องมากล่าวเปิดงาน
ทว่าหลังการยื่นหนังสือลาออก กลับไม่มีคุณญนน์ และเหลือเพียงคุณวิพล วรเสาหฤท รองผู้จัดการใหญ่ผู้บริหารสูงสุดลูกค้าธุรกิจขนาดกลางและขนาดย่อม SCB
และนั่นยิ่งทำให้เกิดการทอล์กขึ้นอีกครั้ง ระหว่างคุณญนน์ และ SCB
คุณญนน์นั้น แม้จะลาออกจากตำแหน่ง กรรมการผู้จัดการใหญ่ แต่ก็ยังนั่งเป็นกรรมการใน SCB อยู่ต่อไป
ก่อนหน้านี้ มีข่าวว่า อาจไปรับตำแหน่งเป็น ซีอีโอ ของแบงก์ทีเอ็มบี เพราะคุณบุญทักษ์ หวังเจริญ จะหมดวาระในช่วงเดือนกรกฎาคมนี้
หรืออาจจะเตรียมตัวไปนั่งเป็นผู้บริหารระดับสูงที่ธนาคารพาณิชย์แห่งอื่นๆ ก็ได้
ทุกประเด็นเป็นไปได้ทั้งนั้น
แต่ก็มีประเด็นที่ต้องพิจารณาด้วยว่า คุณญนน์ นั้น (เหมือน) ยังมีสัญญากับแบงก์ไทยพาณิชย์อีก 2 ปี และอาจจะมี Commitment ด้านรายได้จาก SCB ที่จะให้กับคุณญนน์ ด้วย
ว่ากันว่า หากแบงก์ไหนดึงคุณญนน์ ไปทำงานด้วยจริง ก็อาจต้องจ่ายเงินมากหน่อย
ประเด็นนี้ ข้อเท็จจริงจะเป็นอย่างไร น่าจะมีเพียง SCB และเจ้าตัวเท่านั้นที่ทราบรายละเอียดทั้งหมด
นอกจากเรื่องการลาออกของคุณญนน์
ก็ยังมีประเด็นที่เกี่ยวเนื่องกันคือ แล้วบุคคลใดล่ะที่จะเข้ามาแทนตำแหน่งนี้ของคุณญนน์
แม้ตอนนี้จะยังไม่ทราบ หรืออยู่ระหว่างการเสาะหา แต่คุณสมบัติเบื้องต้น แน่นอนว่า จะต้องเป็นนักการเงินประเภท Financial Marketing
หรือมีความรอบรู้ด้านการเงินและการตลาดไปพร้อมๆ กัน
อย่าลืมว่า ไทยพาณิชย์นั้น เติบใหญ่ในยุคของกรรณิกา ชลิตอาภรณ์ ที่ย้ายข้ามฝั่งมาจากยูนิลีเวอร์
ส่วนคุณญนน์ นั้นก็มาทำงานที่ SCB จากการชักชวนของคุณกรรณิกา เพราะเธอเห็นความสามารถด้านการตลาดที่นำมาปรับใช้กับการทำธุรกรรมทางการเงิน
ไทยพาณิชย์ มีความโดดเด่นมาก ในการตลาดการเงินส่วนบุคคล สินเชื่อรายย่อย หรือ Consumer Finance
ไม่ใช่ว่าคุณอาทิตย์ นันทวิทยา ประธานเจ้าที่บริหาร SCB จะไม่มีความสามารถ
คุณอาทิตย์นั้น กลับมาทำงานที่ไทยพาณิชย์ (อีกครั้ง) จากการชักชวนของ ดร.วิชิต สุรพงษ์ชัย ประธานกรรมการบริหาร เพราะเห็นว่าคุณอาทิตย์เป็นแบงเกอร์ที่มากความสามารถอันดับต้นๆ ของประเทศไทยคนหนึ่ง
คุณอาทิตย์ ทำงานกับไทยพาณิชย์เป็นแห่งแรก ก่อนที่จะไปร่วมงานกับบริษัท Cargill Financial Service ในตำแหน่ง Hedge Fund Manager
หลังจากนั้นได้ร่วมงานกับธนาคารสแตนดาร์ดชาร์เตอร์ด และสร้างผลงานโดดเด่นทางธุรกิจตลาดทุนให้กับองค์กร โดยตำแหน่งสุดท้ายที่ธนาคารแห่งนี้ คือ กรรมการผู้จัดการ  และ Regional Head Capital Markets, South East Asia
ทว่า งานด้าน Consumer Finance มีความลึกซึ้งมาก ถึงมากที่สุด
ประเด็นของคุณญนน์ ที่ว่าจะยังเป็นกรรมการที่ไทยพาณิชย์ต่อ หรือจะย้ายไปงานที่อื่นนั้น
เรื่องนี้อาจยังไม่น่าสนใจเท่ากับว่า แล้วบุคคลใดล่ะ ที่จะเข้ามาทำหน้าที่แทนคุณญนน์ เพื่อรับภารกิจที่หนักหน่วง
หรืออาจไม่มี….
อีกประเด็นของ SCB ที่อยู่ในความสนใจ คือ การขายหุ้นใน บมจ.ไทยพาณิชย์ประกันชีวิต
ประเด็นนี้ไม่ใช่เรื่องใหม่ เพราะมีข่าวมาตั้งแต่ปี 2557 แล้ว เพียงแต่ว่า สื่อก็พยายามนำเสนอข่าวมาต่อเนื่อง
ไทยพาณิชย์ประกันชีวิต คือความสำเร็จของ SCB โดยหากย้อนหลังไปก่อนปี 2540 บริษัทประกันชีวิตแห่งนี้มีปัญหาด้านการบริหารจัดการ กระทั่งได้ผู้ถือหุ้นใหม่เข้ามาคือ กลุ่มนิวยอร์คไลฟ์ จากสหรัฐฯ
เมื่อบริษัทแห่งนี้ค้นพบตัวเองเจอ ในด้านการทำตลาดแบงก์แอสชัวรันซ์
พวกเขาก็เติบใหญ่มาโดยตลอด สร้างรายได้ให้ SCB อย่างมากในช่วงทศวรรษที่ผ่านมา
กระทั่งกลุ่มนิวยอร์คไลฟ์ ขายหุ้นออกไป ทำให้ SCB ต้องเข้ามาถือหุ้นเกือบ 100%
ขณะที่มีเสียงว่า SCB ถือหุ้น 100% กับบริษัทประกันชีวิตแห่งนี้ อาจเป็นความเสี่ยงเกินไป ทั้งในด้านของโนว์ฮาว และภาระต่างๆ ที่อาจเกิดขึ้นในอนาคต
ในไตรมาส 1/59 กำไรที่ปรับลดลงของ SCB หลักๆ ก็มาจากต้องตั้งสำรองทางเทคนิคกับไทยพาณิชย์ประกันชีวิต
ข่าวการขายหุ้นประกันฯ จึงกลับมาเสียงดังอีกครั้ง
และนี่คือประเด็นที่ต้องติดตามของ SCB
 
 
 
 
 
 
 
 
 
 
 
 
 
 
                